text:
предоставянето на услуги на територията на своите държави-членки от доставчици на услуги по договор от държавите от КАРИФОРУМ, подписали настоящото споразумение, посредством присъствие на физически лица, при условие че са изпълнени условията, посочени по-долу и в приложение IV, в следните подсектори:
 1)
 правни консултантски услуги по международно публично право и по чуждо право(например различно от правото на ЕС);
 2)
 счетоводство и счетоводни услуги;
 3)
 консултантски услуги в сферата на данъчното облагане;
 4)
 архитектурни услуги;
 5)
 услуги, свързани с градоустройственото планиране и ландшафната архитектура;
 6)
 инженерингови услуги;
 7)
 интегрирани инженерингови услуги;
 8)
 медицински и стоматологични услуги;
 9)
 ветеринарни услуги;
 10)
 акушерски услуги;
 11)
 услуги, предоставяни от медицински сестри, физиотерапевти и помощен медицински персонал;
 12)
 компютърни и свързани с тях услуги;
 13)
 услуги в областта на научноизследователска и развойна дейност;
 14)
 рекламни услуги;
 15)
 услуги по пазарни проучвания и проучвания на общественото мнение;
 16)
 консултантски услуги в сферата на мениджмънта;
 17)
 услуги, сродни с консултантските услуги в сферата на мениджмънта;
 18)
 услуги за технически тестове и анализи;
 19)
 свързани научни и технически консултантски услуги;
 20)
 поддръжка и ремонт на оборудване, включително транспортно, по-специално в контекста на договор за поддръжка след продажбата или след отдаването на лизинг;
 21)
 услуги, предоставяни от главни готвачи;
 22)
 услуги, предоставяни от манекени и фотомодели;
 23)
 услуги по писмен и устен превод;
 24)
 дейности по проучване на местности;
 25)
 услуги в сферата на висшето образование (единствено частно финансирани услуги);
 26)
 услуги, свързани с опазване на околната среда;
 27)
 услуги на туроператори и на туристически агенции;
 28)
 услуги на екскурзоводи;
 29)
 развлекателни услуги, различни от аудиовизуалните.
 Без да се засягат разпоредбите на параграф 1, държавите от КАРИФОРУМ, подписали настоящото споразумение, позволяват предоставянето на услуги на тяхна територия от доставчици на услуги по договор от ЕО посредством присъствие на физически лица, при условие че са изпълнени условията, уточнени по-долу и в приложение IV.
 Задълженията, поети от ЕО като страна по споразумението и от държавите от КАРИФОРУМ, подписали настоящото споразумение, зависят от изпълнението на следните условия:
 а)
 Физическите лица трябва да са временно ангажирани с предоставянето на услуга в качеството си на служители на юридическо лице, което има договор за услуга за период непревишаващ дванадесет месеца.
 б)
 Физическите лица, влизащи на територията на другата страна, трябва да са предлагали тези услуги в качеството си на служители на юридическото лице предоставящо услугите, най-малко през годината непосредствено предшестваща датата на подаване на заявлението за влизане в другата страна. Освен това към датата на подаване на заявлението за влизане на територията на другата страна физическите лица трябва да притежават най-малко три години професионален опит (20) в сферата на дейност, за която се отнася договорът.
 в)
 Освен за услугите, предоставяни от манекени, главни готвачи и развлекателни услуги, различни от аудиовизуалните, е необходимо физическите лица, влизащи на територията на другата страна, да притежават: i) диплома за завършено висше образование или квалификационна степен, която удостоверява равностойно ниво на знания (21) и ii) професионална квалификация, в случаите, когато това се изисква за упражняването на дейност съгласно законите, подзаконовите актове или изискванията на ЕО като страна по споразумението или


text:
на държавата от КАРИФОРУМ, подписала настоящото споразумение, приложими на мястото, на което се предоставя услугата.
 г)
 Физическото лице не получава възнаграждения за предоставянето на услуги, различни от възнаграждението, заплащано му от доставчика на услуги по договор по време на престоя му на територията на другата страна.
 д)
 Временното влизане и пребиваване на физически лица в съответната страна се разрешава за срок, който общо не превишава шест месеца (двадесет и пет седмици за Люксембург) на всеки дванадесет месеца, или за продължителността на договора, ако тя е по-кратка.
 е)
 Достъпът, предоставен съгласно разпоредбите на настоящия член се отнася само за дейността по предоставяне на услуга, която е предмет на договорните отношения, и не предоставя право за упражняване на професия с професионалното звание, признато в страната, на чиято територия се предоставя услугата.
 ж)
 Броят на лицата, обхванати от договора за предоставяне на услуга, не превишава броя лица, необходими за изпълнението на договора, определен съгласно законите, подзаконовите актове и изискванията на страната, на чиято територия се предоставя услугата.
 з)
 Други дискриминационни ограничения, в това число върху броя на физическите лица под формата на тестове за икономическа необходимост, посочени в приложение IV.
 3. Без да се засягат разпоредбите на параграф 1, ЕО като страна по споразумението позволява предоставянето на услуги на територията на своите държави-членки от независими специалисти от държавите от КАРИФОРУМ, подписали настоящото споразумение, при условие че са изпълнени условията, уточнени по-долу и в приложение IV, в следните подсектори:
 1)
 правни консултантски услуги по международно публично право и по чуждо право(например различно от правото на ЕС);
 2)
 архитектурни услуги;
 3)
 услуги, свързани с градоустройство и ландшафтна архитектура;
 4)
 инженерингови услуги;
 5)
 интегрирани инженерингови услуги;
 6)
 компютърни и свързани с тях услуги;
 7)
 услуги по научноизследователската и развойна дейност;
 8)
 услуги по пазарни проучвания и проучване на общественото мнение;
 9)
 консултантски услуги в сферата на мениджмънта;
 10)
 услуги, сродни с консултантските услуги в сферата на мениджмънта;
 11)
 услуги по писмен и устен превод.
 Без да се засягат разпоредбите на параграф 1, държавите от КАРИФОРУМ, подписали настоящото споразумение, позволяват предоставянето на услуги на тяхна територия от независими специалисти от ЕО, при условие че са изпълнени условията, посочени по-долу и в приложение IV.
 Задълженията, поети от ЕО като страна по споразумението и от държавите от КАРИФОРУМ, подписали настоящото споразумение, зависят от изпълнението на следните условия:
 а)
 Физическите лица трябва да са временно ангажирани с предоставянето на услуга като самонаети лица, установени на територията на другата страна, и да имат договор за предоставяне на услуга за период, непревишаващ дванадесет месеца.
 б)
 Към датата на подаване на заявлението за влизане на територията на другата страна физическите лица трябва да притежават най-малко шест години професионален опит в сферата на дейност, за която се отнася договорът.
 в)
 Физическите лица, влизащи на територията на другата страна, трябва да притежават: i) диплома за завършено висше образование или квалификационна степен, която удостоверява равностойно ниво на знания (22) и ii) професионална квалификация, в случаите, когато това се изисква за упражняването на дейност съгласно законите, подзаконовите актове или изискванията на ЕО като страна по споразумението или

type: contracts

jurisdiction: EU


text:
на държавата от КАРИФОРУМ, подписала настоящото споразумение, на чиято територия се предоставя услугата.
 г)
 Временното влизане и пребиваване на физически лица в съответната страна се разрешава за срок, който общо не превишава шест месеца (двадесет и пет седмици за Люксембург) на всеки дванадесет месеца, или за продължителността на договора, ако тя е по-кратка.
 д)
 Достъпът, предоставен съгласно разпоредбите на настоящия член, се отнася само за дейността по предоставяне на услуга, която е предмет на договорните отношения, и не предоставя право за упражняване на професия с професионалното звание, признато в страната, на чиято територия се предоставя услугата.
 е)
 Други дискриминационни ограничения, в това число върху броя на физическите лица под формата на тестове за икономическа необходимост, уточнени в приложение IV.
 Член 84
 Бизнес посетители с краткотраен престой
 1. ЕО като страна по споразумението и държавите от КАРИФОРУМ, подписали настоящото споразумение, се стремят да улесняват, по начин, съвместим със съответното им законодателство, влизането и временното пребиваване на тяхна територия на бизнес посетители с краткотраен престой съответно от ЕО като страна по споразумението или от държавата от КАРИФОРУМ, подписала настоящото споразумение, за провеждане на следните дейности:
 а)
 научни изследвания и проектиране: технически, научни и статистически работници, действащи от името на дружество, установено на територията на другата страна;
 б)
 маркетингови проучвания: служители, провеждащи проучвания или анализи, в това число и пазарни проучвания, от името на дружество, установено на територията на другата страна;
 в)
 семинари за обучение: служители на дружество на територията на ЕО като страна по споразумението или на държавите от КАРИФОРУМ, подписали настоящото споразумение, които влизат на територията на другата страна с цел да бъдат обучени в технически методи и методи на работа, прилагани от дружества или организации в същата страна, при условие че обучението се ограничава само до наблюдение, запознаване и теоретично обучение;
 г)
 търговски панаири и изложения: служители, посещаващи търговско изложение, с цел реклама на дружеството, за което работят, или негови продукти и услуги;
 д)
 продажби: търговски представители и агенти, приемащи поръчки или договарящи продажбата на стоки от името на дружество, намиращо се на територията на другата страна, които обаче не доставят стоките;
 е)
 закупуване: закупчици, действащи от името на дружество, или служители с ръководни и надзорни функции, занимаващи се с търговски сделки, осъществявани на територията на другата страна;
 ж)
 туристически персонал (хотелски представители, служители на туроператорски и туристически агенции, екскурзоводи или туроператори) посещаващи или участващи във форуми или изложби в сферата на туризма,
 при условие че същите не продават свои стоки и услуги на широката общественост или, при предлагането на такива, самите те не получават възнаграждение от източник, намиращ се в ЕО или в държавата от КАРИФОРУМ, подписала настоящото споразумение, на чиято територия пребивават временно, и не се занимават с предоставянето на услуга в рамките на договор, сключен между юридическо лице, което не разполага с търговско присъствие в ЕО като страна по споразумението или в държава от КАРИФОРУМ, подписала настоящото споразумение, на чиято територия бизнес посетителите с краткотраен престой пребивават временно, и потребител от ЕО като страна по споразумението или от държава от КАРИФОРУМ, подписала настоящото споразумение.
 2. Когато се


text:
разрешава такова влизане и временно пребиваване на тяхна територия, то е за срок до 90 дни за всеки дванадесетмесечен период.
 ГЛАВА 5
 Регулаторна рамка
 Раздел 1
 Разпоредби с общо приложение
 Член 85
 Взаимно признаване
 1. Никоя от разпоредбите на настоящия дял не се тълкува като възпрепятстваща ЕО като страна по споразумението или държавите от КАРИФОРУМ, подписали настоящото споразумение, да изискват от физическите лица необходимите квалификации и/или професионален опит, изисквани на територията на съответната страна, в която се предоставя услугата, за съответния сектор на стопанска дейност.
 2. Страните насърчават съответните професионални организации на тяхна територия съвместно да разработват и предоставят на Комитета по търговия и развитие КАРИФОРУМ—ЕО препоръки относно взаимното признаване, за целите на пълното или частично изпълнение от страна на инвеститорите и доставчиците на услуги на критериите, прилагани от ЕО като страна по споразумението и от държавите от КАРИФОРУМ, подписали настоящото споразумение, за одобряването, лицензирането, работата и сертифицирането на инвеститори и доставчици на услуги, по-специално в сектора на професионалните услуги.
 3. По-специално страните насърчават съответните професионални организации на съответните им територии не по-късно от три години след влизане в сила на настоящото споразумение да започнат преговори с цел съвместно да разработят и представят препоръки относно взаимното признаване, между други области и в следните: счетоводство, архитектура, инженерство и туризъм.
 4. При получаване на препоръка, посочена в предходния параграф, Комитетът по търговия и развитие КАРИФОРУМ—ЕО разглежда съответната препоръка в рамките на разумен срок с цел да определи дали е съвместима с настоящото споразумение.
 5. Когато, в съответствие с процедурата, изложена в параграф 2, някоя от препоръките, посочени в същия параграф, не е счетена за съвместима с настоящото споразумение и е налице достатъчна степен на съответствие между приложимите разпоредби на страните и държавите от КАРИФОРУМ, подписали настоящото споразумение, с оглед на прилагането на препоръката, страните договарят чрез компетентните си органи споразумение относно взаимното признаване на изискванията, квалификациите, лицензите и други правила.
 6. Всяко такова споразумение е съвместимо със съответните разпоредби на Споразумението за СТО и, по-специално, с член VII от ГАТС.
 7. Комитетът по търговия и развитие КАРИФОРУМ—ЕО разглежда на всеки две години отбелязания напредък в областта на взаимното признаване.
 Член 86
 Прозрачност
 При спазване на разпоредбите на член 235, параграф 3, страните и държавите от КАРИФОРУМ, подписали настоящото споразумение отговарят незабавно на всички искания за предоставяне на конкретна информация, отправени от съответната друга страна по която и да е от приетите от тях мерки с общо приложение или международни споразумения, които се отнасят до или засягат настоящото споразумение. Страните създават един или няколко информационни центрове, които да предоставят, при поискване, конкретна информация за инвеститорите и доставчиците на услуги от съответната друга страна, по всички такива въпроси. Тези информационни центрове са изброени в приложение V. Не е необходимо информационните центрове да бъдат депозитари на законови и подзаконови актове.
 Член 87
 Процедури
 1. Когато за предоставянето на дадена услуга или осигуряването на търговско присъствие, за които е поето специфично задължение, се изисква разрешение, в приемлив срок след подаването на заявление, считано за пълно според вътрешните закони и наредби, компетентните органи на страните или на


text:
държавите от КАРИФОРУМ, подписали настоящото споразумение, информират заявителя за решението си относно заявлението. По искане на заявителя компетентните органи съответно на страните или на държавите от КАРИФОРУМ, подписали настоящото споразумение, предоставят без неоправдано забавяне информация относно статуса на заявлението.
 2. Страните и държавите от КАРИФОРУМ, подписали настоящото споразумение, поддържат или създават общи, арбитражни или административни съдилища или процедури, които, при искане от засегнат инвеститор или доставчик на услуги, осигуряват незабавно преразглеждане на административни актове, засягащи търговското присъствие, трансграничното предоставяне на услуги или временното присъствие на физически лица със стопанска цел и, когато това е обосновано, подходящи средства за правна защита. Когато подобни процедури не са независими от органа, оправомощен да приема съответните административни актове, страните и държавите от КАРИФОРУМ, подписали настоящото споразумение, гарантират, че процедурите в действителност осигуряват обективна и безпристрастна проверка.
 Раздел 2
 Компютърни услуги
 Член 88
 Договорености относно компютърните услуги
 1. Доколкото търговията с компютърни услуги подлежи на либерализация съгласно разпоредбите на глави 2, 3 и 4 от настоящия дял, ЕО като страна по споразумението и държавите от КАРИФОРУМ, подписали настоящото споразумение, се присъединяват към договореностите, формулирани в параграфи 2, 3 и 4.
 2. CPC 84, кодът на ООН, използван за описание на компютърните и свързаните с тях услуги, обхваща основните дейности, използвани за предоставяне на всички компютърни и свързани с тях услуги: компютърни програми, определяни като набор от инструкции, необходими за осигуряване на функционирането и взаимодействието между компютрите (в това число разработването и прилагането на такива програми), обработка и съхранение на данни и свързани услуги, като консултантски услуги и услуги по обучение на персонала на клиентите. Технологичният напредък доведе до нараснало предлагане на такива услуги като набор или пакет от свързани услуги, който може да включва част от или всички тези основни дейности. Например, всеки един от видовете услуги уеб/домейн-хостинг, извличане на данни и изчислителни услуги по технологията GRID се състои от комбинация от основни дейности по предоставяне на компютърни услуги.
 3. Независимо от това дали се предоставят посредством мрежа, включително по Интернет, компютърните и свързаните с тях услуги включват всички услуги, при които се предоставят:
 а)
 консултантски услуги, разработване на стратегии, анализ, планиране, спецификация, дизайн, развитие, инсталиране, внедряване, интегриране, тестване, откриване и отстраняване на неизправности, актуализация, техническа поддръжка, техническа помощ или управление на или в полза на компютри или компютърни системи; или
 б)
 компютърни програми, определени като набори от инструкции, необходими за осигуряване на функционирането и взаимодействието между компютрите (в самите тях и помежду им), плюс консултантски услуги, разработване на стратегии, анализ, планиране, спецификация, дизайн, развитие, инсталиране, внедряване, интегриране, тестване, откриване и отстраняване на неизправности, актуализация, адаптиране, техническо обслужване, поддръжка, техническа помощ, управление или употреба на или за компютърни програми; или
 в)
 обработка, съхранение, хостинг на данни или услуги по поддържане на бази данни; или
 г)
 техническо обслужване и ремонт на офис оборудване и техника, в това число и на компютри; или
 д)
 услуги по обучение на персонала на клиенти, във връзка с компютърни програми, компютри или компютърни системи, некласифицирани другаде.
 4. Компютърните и свързаните с тях услуги дават възможност за предоставяне на други услуги (например


text:
банкиране) чрез електронни или други средства. Въпреки това съществува важно разграничение между създаващата възможността услуга (например уеб хостинг или хостинг на приложения) и съдържанието или същинската услуга, която се предоставя с електронни средства (например банкиране). В такива случаи съдържанието или същинската услуга не попада в обхвата на CPC 84.
 Раздел 3
 Куриерски услуги
 Член 89
 Обхват и определения
 1. Настоящият раздел определя принципите на регулаторната рамка за всички куриерски услуги, либерализирани съгласно глави 2, 3 и 4 от настоящия дял.
 2. За целите на настоящия раздел и на глави 2, 3 и 4 от настоящия дял:
 а)
 „универсална услуга“ означава постоянното предоставяне на пощенска услуга с уточнено качество на всички точки от територията на ЕО като страна по споразумението и на държавите от КАРИФОРУМ, подписали настоящото споразумение, на достъпни цени за всички потребители;
 б)
 „индивидуален лиценз“ означава разрешително, предоставено на индивидуален доставчик от регулаторен орган, което се изисква преди предоставянето на дадена услуга.
 Член 90
 Предотвратяване на нарушаващи конкуренцията практики в сектора на куриерските услуги
 В съответствие с разпоредбите на глава 1 от дял IV, ЕО като страна по споразумението или държавите от КАРИФОРУМ, подписали настоящото споразумение, приемат или поддържат подходящи мерки с цел да попречат на доставчиците, които самостоятелно или колективно, са в състояние съществено да въздействат на условията за участие (по отношение на цената и предлагането) в съответния пазар на куриерски услуги в резултат на своята позиция на пазара, да предприемат или поддържат нарушаващи конкуренцията практики.
 Член 91
 Универсална услуга
 ЕО като страна по споразумението или всяка държава от КАРИФОРУМ, подписала настоящото споразумение, имат правото да определят вида на задължението за универсална услуга, което желаят да поддържат. Тези задължения не се считат за нарушаващи конкуренцията сами по себе си, при условие че се прилагат по прозрачен, недискриминиращ и неутрален по отношение на конкуренцията начин и не са по-обременяващи от необходимото за вида универсална услуга, определена от ЕО като страна по споразумението и от държавите от КАРИФОРУМ, подписали настоящото споразумение.
 Член 92
 Индивидуални лицензи
 1. Индивидуален лиценз може да бъде изискван само за услуги, които попадат в обхвата на определението за универсална услуга.
 2. Когато е необходим индивидуален лиценз, следната информация се прави обществено достояние:
 а)
 всички критерии за лицензиране и срокът, който обикновено е необходим за постигане на решение относно заявлението за лиценз, и
 б)
 условията на отделните лицензи.
 3. Мотивите за отказ на индивидуален лиценз се съобщават на заявителя при поискване и се установява процедура за обжалване посредством независим орган на равнище ЕО като страна по споразумението или на държавите от КАРИФОРУМ, подписали настоящото споразумение. Тези процедури следва да бъдат прозрачни, недискриминационни и основани на обективни критерии.
 Член 93
 Независимост на регулаторните органи
 Регулаторните органи са юридически самостоятелни и не се отчитат пред който и да е доставчик на куриерски услуги. Решенията на и процедурите, използвани от регулаторните органи, са безпристрастни по отношение на всички участници на пазара.
 Раздел 4
 Далекосъобщителни услуги
 Член 94
 Определения и приложно поле
 1. За целите на настоящия дял:
 а)
 понятието „далекосъобщителни услуги“ обхваща всички услуги, състоящи се в предаването и приемането


text:
на електромагнитни сигнали и изключва стопанската дейност, изразяваща се в предоставяне на съдържание, за чието предаване са необходими далекосъобщителни средства;
 б)
 „регулаторен орган“ в сектора на телекомуникациите е орган или органи, натоварен(и) с регулирането на телекомуникациите, посочени в настоящата глава;
 в)
 „съществено телекомуникационно оборудване“ означава оборудване на обществена телекомуникационна преносна мрежа и услуга, което:
 i)
 се предоставя изключително или основно от един или от ограничен брой доставчици, както и
 ii)
 не може да бъде икономически или технически заместено по приемлив начин за предоставянето на услуга;
 г)
 „основен доставчик“ в далекосъобщителния сектор е доставчик, който има способността съществено да въздейства на условията за участие (по отношение на цената и предлагането) в съответния пазар на основни далекосъобщителни услуги в резултат на контрол върху основно оборудване или използването на своята позиция на пазара;
 д)
 „взаимно свързване“ означава свързването с доставчик, осигуряващ далекосъобщителни преносни мрежи или услуги, с цел да се позволи на потребителите на даден доставчик да общуват с потребителите на друг доставчик и да имат достъп до услугите, предоставяни от друг доставчик;
 е)
 „универсална услуга“ означава наборът от услуги с определено качество, които трябва да бъдат предлагани на всички потребители на територията на ЕО като страна по споразумението или на държавите от КАРИФОРУМ, подписали настоящото споразумение, независимо от тяхното географско положение, на достъпна цена; обхватът и приложението на понятието се определят от ЕО като страна по споразумението и държавите от КАРИФОРУМ, подписали настоящото споразумение;
 2. Настоящият раздел определя принципите на регулаторната рамка за следните далекосъобщителни услуги, различни от телевизионно и радиоразпръскване, либерализирани съгласно глави 2, 3 и 4 от настоящия дял: гласови телефонни услуги, услуги по пренос на данни с пакетна комутация, услуги по пренос на данни с верижна комутация, телексни, телеграфни, факсимилни, частни наети верижни услуги, мобилни и персонални комуникационни услуги и системи.
 Член 95
 Регулаторен орган
 1. Регулаторните органи в сферата на далекосъобщителните услуги са юридически самостоятелни и функционално независими от който и да е доставчик на далекосъобщителни услуги.
 2. Регулаторният орган разполага с достатъчни правомощия за да регулира сектора. Функциите, които трябва да изпълнява регулаторният орган, се оповестяват публично по леснодостъпен и ясен начин, по-специално в случаите, когато с тези функции е натоварен повече от един орган.
 3. Решенията на и процедурите, използвани от регулаторните органи, са безпристрастни по отношение на всички участници на пазара.
 4. Доставчиците, засегнати от определено решение на регулаторен орган, имат право на обжалване на съответното решение пред апелативен орган, който е независим от заинтересованите страни. Когато апелативният орган не е съдебен орган по своя характер, винаги се представят писмено мотивите за неговото решение и то подлежи на преразглеждане от безпристрастен и независим съдебен орган. Решенията, взети от апелативни органи, следва да бъдат ефективно прилагани.
 Член 96
 Разрешение за предоставяне на далекосъобщителни услуги
 1. Предоставянето на услуги се разрешава, доколкото е възможно, вследствие на обикновено нотифициране.
 2. Разрешително може да се изисква с цел да се отговори на проблеми, свързани с разпределението на номерата и честотите. Условията за издаване на такива разрешителни се правят обществено достояние.
 3. В случаите, когато е необходимо разрешително:
 а)
 всички


text:
критерии за лицензиране и разумният срок, който обикновено е необходим за постигане на решение относно заявление за лиценз, се правят обществено достояние;
 б)
 причините за отказ за издаване на лиценз се съобщават на кандидата в писмена форма при поискване;
 в)
 подалият заявление за лиценз трябва да бъде в състояние да се обърне към апелативен орган в случай на неоправдан отказ да му бъде издаден такъв;
 г)
 размерът на таксите за издаване на лиценз от ЕО като страна по споразумението или от държавите от КАРИФОРУМ, подписали настоящото споразумение, не превишава административните разходи, които обикновено се правят при управлението, контрола и прилагането на приложимите лицензи.
 Член 97
 Защитни мерки в областта на конкуренцията по отношение на големите доставчици
 В съответствие с разпоредбите на дял IV, глава 1, ЕО като страна по споразумението или държавите от КАРИФОРУМ, подписали настоящото споразумение, поддържат или въвеждат подходящи мерки с цел да не се позволи на доставчици, които самостоятелно или заедно с други се явяват големи доставчици, да участват или да продължават насочени срещу конкуренцията практики. Посочените насочени срещу конкуренцията практики включват по-специално:
 а)
 участие в нарушаващо конкуренцията кръстосано субсидиране;
 б)
 използване на получена от конкурентите информация с нарушаващи конкуренцията последици; както и
 в)
 несвоевременно предоставяне на други доставчици на услуги на основна техническа информация за основни съоръжения и на търговски уместна информация, която им е необходима, за да предоставят услуги.
 Член 98
 Взаимно свързване
 1. Всеки доставчик, който има разрешение да предоставя далекосъобщителни услуги, се ползва с правото да договаря взаимно свързване с други доставчици на общественодостъпни далекосъобщителни мрежи и услуги. Взаимно свързване следва по принцип да бъде договорена на основата на търговски преговори между заинтересованите дружества.
 2. Регулаторните органи гарантират, че доставчиците, придобили информация от друго предприятие по време на процеса на договаряне на формалностите по взаимно свързване, ползват тази информация единствено за целите, за които тя е предоставена и зачитат по всяко време поверителността на предаваната или съхранявана информация.
 3. Необходимо е във всяка технически пригодна точка в мрежата да се осигури взаимно свързване с основен доставчик. Взаимно свързване се предоставя:
 а)
 при недискриминационни условия (включително технически стандарти и спецификации) и цени и при качество, което е не по-лошо от осигуряваното за собствените им подобни услуги, за подобни услуги на несвързани доставчици на услуги или за собствените им дъщерни дружества или други свързани лица;
 б)
 своевременно, при условия (включително технически стандарти и спецификации) и цени (23), които са прозрачни, разумни, вземат предвид икономическата осъществимост, и са достатъчно открити, така че доставчикът да не трябва да заплаща за мрежови компоненти и съоръжения, които не са му необходими за предоставяната услуга, както и
 в)
 при поискване, при допълнителни точки освен мрежовите терминални точки, предлагани на мнозинството потребители — при заплащане на такси, които отразяват разходите за изграждане на необходимите допълнителни съоръжения.
 4. Процедурите, приложими за взаимно свързване с основен доставчик, се правят обществено достояние.
 5. Големите доставчици правят обществено достояние своите споразумения за взаимно свързване или своите образци на оферти за взаимно свързване.
 6. Доставчик на услуги, който иска взаимно свързване с основен доставчик, следва да


text:
може да се обърне, или по всяко време, или след публично оповестен разумен срок, към независим местен орган, който може да бъде регулаторен орган, както е посочено в член 95, за разрешаването на спорове относно подходящите срокове, условия и цени за взаимно свързване.
 Член 99
 Ограничени ресурси
 Всякакви процедури за разпределението и използването на ограничени ресурси, включително честоти, номера и права на ползване, се провеждат по обективен, навременен, прозрачен и недискриминационен начин. Текущото положение с разпределените честотни ленти се прави обществено достояние, но не се изисква детайлно посочване на честотите, разпределени за специфично ползване от държавните органи.
 Член 100
 Универсална услуга
 1. ЕО като страна по споразумението или всяка държава от КАРИФОРУМ, подписала настоящото споразумение, имат правото да определят вида на задълженията за универсална услуга, които желаят да поддържат.
 2. Подобни задължения не се считат за насочени срещу конкуренцията сами по себе си, при условие че се прилагат по прозрачен, обективен и недискриминиращ начин. Прилагането на такива задължения се извършва по неутрален по отношение на конкуренцията начин, който е и не по-обременяващ от необходимото за вида универсална услуга, определена от ЕО като страна по споразумението или от държавите от КАРИФОРУМ, подписали настоящото споразумение.
 3. Необходимо е всички доставчици да се ползват от правото на предоставяне на универсална услуга. Изборът им се прави по ефикасен, прозрачен и недискриминиращ начин. Когато е необходимо ЕО като страна по споразумението и държавите от КАРИФОРУМ, подписали настоящото споразумение, преценяват дали предоставянето на универсална услуга представлява неоправдана тежест за организацията(ите), избрана(и) за предоставянето на универсалната услуга. Когато това е обосновано на основата на подобно изчисление и като вземат предвид пазарната изгода, ако има такава, за определена организация, предоставяща универсална услуга, националните регулаторни органи определят дали е необходимо установяването на определен механизъм за компенсиране на засегнатия/засегнатите доставчик/доставчици или за поделяне на нетната себестойност на задълженията, свързани с универсалната услуга.
 4. ЕО като страна по споразумението и държавите от КАРИФОРУМ, подписали настоящото споразумение, се стремят да гарантират:
 а)
 достъп за ползвателите до указатели с адресите на всички абонати, в одобрена от националните органи форма, на хартиен носител, в електронна форма, или в съчетание от двете форми, редовно актуализирани най-малко веднъж годишно;
 б)
 че организациите, които предоставят услугите, посочени в буква а), прилагат принципа на недискриминация при обработването на информация, предоставена им от други организизации.
 Член 101
 Поверителност на информацията
 ЕО като страна по споразумението и държавите от КАРИФОРУМ, подписали настоящото споразумение, гарантират поверителността на телекомуникациите и свързания пренос на данни посредством обществени далекосъобщителни мрежи и на общественодостъпните далекосъобщителни услуги, без да налагат ограничения на търговията с услуги.
 Член 102
 Спорове между доставчици
 1. В случай на спор, възникнал между доставчици на далекосъобщителни мрежи или услуги във връзка с права и задължения, произтичащи от настоящата глава, съответният национален регулаторен орган, по искане на която и да е от страните по спора, постановява обвързващо решение за уреждане на спора в рамките на възможно най-кратък срок.
 2. Когато подобен спор касае трансграничното предоставяне на услуги, съответните национални регулаторни органи съгласуват усилията си с цел решаване на спора.
 Раздел 5
 Финансови услуги


text:
Член 103
 Приложно поле и определения
 1. Настоящият раздел определя принципите на регулаторната рамка за всички финансови услуги, либерализирани съгласно глави 2, 3 и 4 от настоящия дял.
 2. За целите на настоящата глава и глави 2, 3 и 4 от настоящия дял:
 а)
 „Финансова услуга“ е всяка услуга от финансов характер, предлагана от лице от ЕО като страна по споразумението или от някоя от държавите от КАРИФОРУМ, подписали настоящото споразумение, предоставящо финансови услуги. Финансовите услуги включват следните дейности:
 А.
 Застрахователни и свързани със застраховането услуги
 1)
 директно застраховане (включително съвместно застраховане):
 i)
 животозастраховане;
 ii)
 застраховане, различно от животозастраховане;
 2)
 презастраховане и ретроцесия;
 3)
 застрахователно посредничество, като брокерство и агентство; както и
 4)
 спомагателни застрахователни услуги, например консултации, актюерски услуги, оценка на риска и услуги по уреждане на искове.
 Б.
 Банкови и други финансови услуги (с изключение на застраховане):
 1)
 приемане на депозити и други подлежащи на изплащане суми от граждани;
 2)
 предоставяне на заеми от всякакъв вид, включително потребителски кредити, ипотечни кредити, факторинг и финансиране на търговски сделки;
 3)
 финансов лизинг;
 4)
 всякакви услуги по плащания и прехвърляне на парични средства, включително кредитни и дебитни карти, пътнически чекове и платежни нареждания;
 5)
 гаранции и задължения;
 6)
 търговия за собствена сметка или за сметка на клиенти, независимо дали на борсовия или извънборсов пазар или по друг начин със следното:
 i)
 инструменти на паричния пазар (включително чекове, полици, депозитни удостоверения);
 ii)
 валута;
 iii)
 производни продукти, включително, но не само, фючърси и опции;
 iv)
 инструменти на валутния курс и лихвения процент, включително продукти като суапови споразумения и споразумения за форуърд курсове;
 v)
 прехвърляеми ценни книжа;
 vi)
 други прехвърляеми инструменти и финансови активи, включително благородни метали;
 7)
 участие в емитиране на всякакъв вид ценни книжа, включително гарантиране и действие като посредник (независимо дали публично или частно) и предоставяне на услуги, свързани с такива емисии;
 8)
 парично брокерство;
 9)
 управление на активи, като управление на пари в брой и портфолио, всички форми на управление на колективни инвестиции, управление на пенсионни фондове, попечителство, услуги по съхраняване и пълномощия;
 10)
 услуги по сетълмент и клирингови услуги за финансови активи, включително ценни книжа, производни продукти и други подлежащи на прехвърляне инструменти;
 11)
 осигуряване и предаване на финансова информация, обработване на финансови данни и свързан с тях софтуер;
 12)
 консултантски, посреднически и други спомагателни финансови услуги по всички дейности, включени в точки 1—11, включително кредитни референции и анализи, проучвания на инвестиции и портфолио и консултации относно тях, както и консултации във връзка с придобиването и с корпоративното преструктуриране и стратегия.
 б)
 „Доставчик на финансови услуги“ означава всяко физическо или юридическо лице от ЕО като страна по споразумението или от някоя от държавите от КАРИФОРУМ, подписали настоящото споразумение, което предоставя или цели да предоставя финансови услуги. Понятието „доставчик финансови услуги“ предполага, че лицето не е държавен орган.
 в)
 „Държавен орган“ означава:
 1)
 правителство, орган на централната банка или монетарна институция от ЕО като страна по споразумението или от държава от КАРИФОРУМ, подписала настоящото споразумение, или орган, собственост на или контролиран от ЕО като страна по споразумението или от държава


text:
от КАРИФОРУМ, подписала настоящото споразумение, който основно е ангажиран с упражняването на управленски функции или дейности с управленска цел, като се изключват органи, по принцип заети с предоставянето на финансови услуги при търговски условия; или
 2)
 частна организация, изпълняваща функции, обичайно изпълнявани от орган на централната банка или от монетарна институция, при упражняването на тези функции.
 г)
 „Нова финансова услуга“ означава услуга от финансов характер, включително услуги, свързани със съществуващи и с нови продукти, или с начина, по който се доставя продуктът, която не се предоставя от доставчик на финансови услуги на територията на ЕО като страна по споразумението или на някоя от държавите от КАРИФОРУМ, подписали настоящото споразумение, но се предоставя на територията на другата страна.
 Член 104
 Мерки от съображения за предпазливост
 1. ЕО като страна по споразумението и подписалите го държави от КАРИФОРУМ могат да приемат или поддържат мерки, мотивирани от съображения за предпазливост, като например:
 а)
 закрилата на инвеститорите, вложителите, титулярите на полици или лицата, към които доставчиците на финансови услуги имат фидуциарно задължение;
 б)
 гарантиране на целостта и стабилността на техните финансови системи.
 2. Нищо в настоящото споразумение не следва да се тълкува като съдържащо изискване по отношение на ЕО като страна по споразумението или на държавите от КАРИФОРУМ, подписали настоящото споразумение за разкриване на информация относно делата и сметките на отделни клиенти или всякаква поверителна или защитена информация, с която разполагат държавните органи.
 Член 105
 Ефикасност и прозрачност на регулирането
 1. Страните и държавите от КАРИФОРУМ, подписали настоящото споразумение, се стремят да представят предварително на всички заинтересовани лица всяка мярка от общо приложение, чието приемане е предложено от ЕО като страна по споразумението или държавите от КАРИФОРУМ, подписали настоящото споразумение, за да се даде възможност на тези лица да представят коментарите си относно въпросната мярка. Такива мерки се представят:
 а)
 посредством официално публикуване; или
 б)
 под друга писмена или електронна форма.
 2. ЕО като страна по споразумението и държавите от КАРИФОРУМ, подписали настоящото споразумение, предоставят на заинтересованите лица информация за своите изисквания относно попълването на заявления във връзка с предоставянето на финансови услуги.
 По искане на кандидата, ЕО като заинтересована страна по споразумението или заинтересованата държава от КАРИФОРУМ, подписала настоящото споразумение, могат да информират кандидата относно статуса на неговото заявление. Ако ЕО като заинтересована страна по споразумението или заинтересованата държава от КАРИФОРУМ, подписала настоящото споразумение, изискват допълнителна информация от кандидата, те го уведомяват за това без неоснователно отлагане.
 ЕО като страна по споразумението и държавите от КАРИФОРУМ, подписали настоящото споразумение, се стремят да улесняват въвеждането и прилагането на тяхна територия на договорените на международно равнище стандарти за регулиране и надзор в сектора на финансовите услуги.
 Член 106
 Нови финансови услуги
 (24)
 ЕО като страна по споразумението и държавите от КАРИФОРУМ, подписали настоящото споразумение, позволяват на доставчиците на финансови услуги от другата страна да предоставят всякакви нови финансови услуги от подобен тип с услугите, които ЕО като страна по споразумението и държавите от КАРИФОРУМ, подписали настоящото споразумение, позволяват на своите доставчици на финансови услуги да предоставят съгласно своето вътрешно законодателство и при сходни обстоятелства. ЕО


text:
като страна по споразумението и държавите от КАРИФОРУМ, подписали настоящото споразумение, могат да определят правната форма, под която услугата може да бъде предоставена и могат да изискват разрешение за предоставянето на услугата. Когато се изисква подобно разрешение, следва да бъде взето решение в рамките на разумен срок и разрешението може да бъде отказано само от съображения за предпазливост.
 Член 107
 Обработка на данните
 1. ЕО като страна по споразумението и държавите от КАРИФОРУМ, подписали настоящото споразумение, позволяват на даден доставчик на финансови услуги от другата страна да предава информация в електронен или друг формат, на и навън от тяхната територия, за целите на обработката на данни, когато такава обработка се налага в рамките на обичайната дейност на доставчика на финансови услуги.
 2. ЕО като страна по споразумението и държавите от КАРИФОРУМ, подписали настоящото споразумение, приемат подходящи защитни мерки по отношение на поверителността на личните данни и на основните права и свободи на гражданите, по-специално по отношение на предаването на лични данни.
 Член 108
 Специални изключения
 1. Никоя от разпоредбите на настоящия дял не следва да се тълкува като възпрепятстваща ЕО като страна по споразумението и държавите от КАРИФОРУМ, подписали настоящото споразумение, включително техните държавни органи, единствени да провеждат или предоставят на своята територия дейности или услуги, представляващи част от обществени пенсионни схеми или от законоустановена система за социална сигурност, освен когато тези дейности могат да бъдат провеждани, и това е предвидено в вътрешното законодателство на ЕО като страна по споразумението или на въпросната държава от КАРИФОРУМ, подписала настоящото споразумение, от доставчици на финансови услуги в конкуренция с публични или частни организации.
 2. Никоя от разпоредбите на настоящото споразумение не се прилага към дейности, провеждани от централна банка или монетарна институция, или от друг държавен орган, за целите на осъществяване на монетарна или свързана с валутния курс политика.
 3. Никоя от разпоредбите на настоящия дял не се тълкува като възпрепятстваща ЕО като страна по споразумението или държавите от КАРИФОРУМ, подписали настоящото споразумение, включително и техните държавни органи, единствени да провеждат или предоставят на своята територия дейности или услуги за сметка на или обезпечени от, или ползвайки финансови средства на ЕО като страна по споразумението или на държава от КАРИФОРУМ, подписала настоящото споразумение, или съответните им държавни органи.
 Раздел 6
 Услуги по международен морски транспорт
 Член 109
 Приложно поле, определения и принципи
 1. Настоящият раздел определя принципите за либерализация на услугите по международен морски транспорт съгласно глави 2, 3 и 4 от настоящия дял.
 2. За целите на настоящия раздел и на глави 2, 3 и 4 от настоящия дял:
 а)
 понятието „международен морски транспорт“ включва дейности по превоз от врата до врата, както и мултимодален превоз, което означава превоз на стоки при ползването на повече от един вид транспорт, включващ пътуване по море, с единен транспортен документ, като за тази цел е предвидено право на пряко договаряне с доставчиците на други видове транспорт;
 б)
 „услуги по обработка на товари за морски превоз“ означава дейности, упражнявани от пристанищни дружества, в това число от оператори на терминали, но невключващи преките дейности на докерите,


text:
в случаите, в които тази работна сила е организирана независимо от пристанищното дружество или дружеството оператор на терминал. Обхванатите дейности включват организацията и надзора на:
 i)
 товаренето/разтоварването на товари на/от кораб;
 ii)
 закрепване/освобождаване на товар;
 iii)
 приемане/предаване и съхраняване на товари преди експедирането или след разтоварването им;
 в)
 „услуги по митническо оформяне“ (наричани също и „услуги по митническо посредничество“) означава дейности, изразяващи се в изпълняването от името на друга страна на митническите формалности относно вноса, износа или посредством превоза на товари, независимо от това дали тази услуга представлява основна дейност на доставчика на услугата или е обичайно допълнение на основната дейност;
 г)
 „услуги по складиране на контейнери“ означава дейности, изразяващи се в съхраняване на контейнери, независимо дали в пристанищните райони или на сушата, с цел уплътняването/демонтирането им, тяхната поправка и предоставяне за спедиция на товари;
 д)
 „услуги на морски агенции“ означава дейности, които се състоят в представляване в качеството на агент в дадена географска зона на търговските интереси на една или няколко спедиторски линии или дружества за следните цели:
 i)
 маркетинг и продажба на услуги за морски транспорт и на свързани услуги, от оформяне на офертата до фактурирането, както и издаване на коносаменти от името на дружествата, покупка и препродажба на необходимите свързани услуги, подготовка на документите и предоставяне на необходимата търговска информация;
 ii)
 представителство на дружества, организиращи временния престой на плавателния съд на пристанището или, при необходимост, приемане на товара;
 е)
 „услуги по препращане на товари“ означава дейност, състояща се в организирането и мониторинга на дейностите по товарене от името на доставчиците, посредством придобиване на транспортни и свързани услуги, изготвяне на документи и предоставяне на необходимата търговска информация.
 3. С оглед на съществуващата степен на либерализация между страните в сектора на международния морски транспорт:
 а)
 ЕО като страна по споразумението и държавите от КАРИФОРУМ, подписали настоящото споразумение, прилагат ефективно принципа за неограничен достъп до международните пазари на морски транспорт и търговия на основата на пазарни и недискриминационни принципи;
 б)
 ЕО като страна по споразумението и държавите от КАРИФОРУМ, подписали настоящото споразумение, предоставят на корабите, плаващи под флага на съответната друга страна или държава от КАРИФОРУМ, подписала настоящото споразумение, или експлоатирани от лица, които предоставят услуги от името на съответната друга страна, третиране, което е не по-малко благоприятно от предоставеното на собствените им кораби, що се отнася, inter alia, до достъпа до пристанищата, използването на инфраструктурите и допълнителните морски услуги на пристанищата, както и до таксите и плащанията, свързани с тях, митническите съоръжения, предоставянето на корабни стоянки и на съоръженията за товарене и разтоварване.
 4. При прилагането на тези принципи ЕО като страна по споразумението и подписалите споразумението държави от КАРИФОРУМ:
 а)
 не въвеждат клаузи за разпределяне на корабни товари в последващи двустранни споразумения относно услугите по морски транспорт с трети държави, включително отнасящи се до търговията със сухи и течни насипни товари и редовните търговски линии, и отменят в разумен срок подобни клаузи за разпределяне на корабни товари, в случай че такива са включени в предходни двустранни споразумения; както и
 б)
 при влизането в сила на настоящото споразумение премахват


text:
всички едностранни мерки и административни, технически и други пречки, които биха представлявали скрити ограничения или имали дискриминационен ефект върху свободното предоставяне на услуги по международен морски транспорт, както и се въздържат да въвеждат нови такива.
 5. ЕО като страна по споразумението и държавите от КАРИФОРУМ, подписали настоящото споразумение, позволяват на международните доставчици на услуги по морски транспорт от съответната друга страна да разполагат с търговско присъствие на тяхна територия, при условия за установяване и работа, не по-малко благоприятни от предоставените на техните собствени доставчици на услуги или на тези от която и да е трета държава, в случай че последните са по-благоприятни.
 6. ЕО като страна по споразумението и държавите от КАРИФОРУМ, подписали настоящото споразумение предоставят на доставчиците на услуги по международен морски транспорт от другата страна, при разумни и недискриминационни условия, следните услуги на пристанището: корабоводене, теглене на буксир и помощ, оказана от влекач, зареждане с провизии, горива и вода, събиране на отпадъци и изхвърляне на баласта, капитански услуги, помощ при корабоплаването, оперативни наземни услуги, необходими за експлоатацията на корабите, по-конкретно комуникации и снабдяване с вода и електричество, съоръжения за ремонт при спешни случаи, услуги по хвърляне на котва и акостиране.
 Раздел 7
 Туристически услуги
 Член 110
 Приложно поле
 Настоящият раздел определя принципите на регулаторната рамка за всички туристически услуги, либерализирани съгласно глави 2, 3 и 4 от настоящия дял.
 Член 111
 Предотвратяване на нарушаващи конкуренцията практики
 В съответствие с разпоредбите на глава 1 от дял IV следва да бъдат въведени или да продължи прилагането на подходящи мерки, от страна на ЕО като страна по споразумението или на държавите от КАРИФОРУМ, подписали настоящото споразумение, за да се попречи на доставчиците, по-специално в контекста на дистрибуторските мрежи в сферата на туризма (25), да влияят съществено върху условията за участие в съответните пазари на туристически услуги като предприемат или продължават да прилагат неконкурентни практики, в това число, inter alia, злоупотреба с господстващо положение посредством налагането на несправедливо образувани цени, клаузи за изключителни права, отказ от търговия, обвързани продажби, количествени ограничения или вертикална интеграция.
 Член 112
 Достъп до технологии
 ЕО като страна по споразумението и държавите от КАРИФОРУМ, подписали настоящото споразумение, се стремят да улесняват трансфера на технологии на търговска основа към търговските присъствия в държавите от КАРИФОРУМ, подписали настоящото споразумение.
 Член 113
 Малки и средни предприятия
 ЕО като страна по споразумението и държавите от КАРИФОРУМ, подписали настоящото споразумение се стремят да улесняват участието на малките и средни предприятия в сектора на туристическите услуги.
 Член 114
 Взаимно признаване
 Страните си сътрудничат в посока на взаимното признаване на изискванията, квалификациите, лицензите и други регулаторни мерки, в съответствие с член 85.
 Член 115
 Увеличаване на въздействието на туризма върху устойчивото развитие
 Страните насърчават участието на предоставящите услуги лица от държавите от КАРИФОРУМ в международни, регионални, подрегионални, двустранни и частни програми за финансиране, с цел подпомагането на устойчивото развитие в сферата на туризма.
 Член 116
 Екологични стандарти и стандарти за качество
 Страните и държавите от КАРИФОРУМ, подписали настоящото споразумение, насърчават съобразяването с екологичните стандарти и стандартите за качество, приложими за туристическите услуги, по разумен и


text:
обективен начин и без да създават ненужни пречки пред търговията, и се стремят да улесняват участието на държавите от КАРИФОРУМ, подписали настоящото споразумение, в съответните международни организации, определящи екологични стандарти и стандарти за качество, приложими за туристическите услуги.
 Член 117
 Сътрудничество за развитие и техническа помощ
 1. Страните си сътрудничат в посока на развитието на сектора на туризма в държавите от КАРИФОРУМ, подписали настоящото споразумение, предвид неизбежните различия в съответните нива на развитие на страните.
 2. При спазване на разпоредбите на член 7, страните се споразумяват да си сътрудничат, в това число и чрез улесняване на оказването на подкрепа, в следните области:
 а)
 осъвременяване на националните счетоводни системи с оглед на улесняване въвеждането на сателитни сметки за туризма (TSA) на регионално и местно равнище;
 б)
 изграждане на капацитет за екологично управление в туристическите райони на регионално и местно равнище;
 в)
 разработване на стратегии за Интернет маркетинг за малките и средни предприятия от сферата на туристическите услуги;
 г)
 механизми за осигуряване на ефективното участие на държавите от КАРИФОРУМ, подписали настоящото споразумение, в органите, определящи международните стандарти, съсредоточени върху разработването на стандарти за устойчив туризъм; програми за постигане и осигуряване на еквивалентност на националните/регионални и международните стандарти за устойчив туризъм; както и програми, насочени към повишаване на равнището на спазване на стандартите за устойчив туризъм от страна на регионалните доставчици на туристически услуги;
 д)
 програми за обмен и обучение в сферата на туризма, в това число и чуждоезиково обучение от страна на доставчиците на туристически услуги.
 Член 118
 Обмен на информация и консултации
 1. Страните се споразумяват да обменят опит, информация и най-добри практики, както и да се консултират по въпроси, попадащи в обхвата на настоящия раздел и от значение за търговията между страните. Комитетът по търговия и развитие КАРИФОРУМ—EC разработва начините за провеждането на този редовен диалог по въпросите, попадащи в обхвата на настоящия раздел.
 2. Страните се задължават, когато е подходящо и по взаимно съгласие, да канят частни лица и други заинтересовани участници да вземат участие в диалога.
 3. Страните също така се съгласяват, че редовният диалог би бил от полза за издаването на бюлетини с пътническа информация.
 ГЛАВА 6
 Електронна търговия
 Член 119
 Цели и принципи
 1. Като признават, че електронната търговия увеличава възможностите за търговия в редица сектори, страните се споразумяват да насърчават развитието на електронната търговия помежду си, по-специално като си сътрудничат по въпроси, възникващи във връзка с електронната търговия, съобразно разпоредбите на настоящия дял.
 2. Страните се споразумяват, че развитието на електронната търговия следва да протича по начин, напълно съвместим с най-високите международни стандарти за защита на данните, за да бъде спечелено доверието на нейните потребители.
 3. Страните се споразумяват, че доставките, направени по електронен път, се разглеждат като предоставяне на услуги по смисъла на глава 3 от настоящия дял, което не подлежи на облагане с митни сборове.
 Член 120
 Регулаторни аспекти на електронната търговия
 1. Страните провеждат непрекъснат диалог по въпроси от регулаторен характер, възникнали във връзка с електронната търговия, в това число по следните въпроси:
 а)
 признаване на удостоверения за електронен подпис, издадени на


text:
граждани, и улесняване на трансграничното предоставяне на удостоверителни услуги;
 б)
 отговорност на посредниците в предоставянето на услуги по отношение на предаването или съхраняването на данни;
 в)
 третиране на нежеланите комуникации във връзка с електронната търговия;
 г)
 закрила на потребителите в сферата на електронната търговия;
 д)
 всеки друг въпрос от значение за развитието на електронната търговия.
 2. Подобно сътрудничество може да бъде под формата на обмен на информация по съответното законодателство на страните и на държавите от КАРИФОРУМ, подписали настоящото споразумение, по тези въпроси, както и относно прилагането на това законодателство.
 ГЛАВА 7
 Сътрудничество
 Член 121
 Сътрудничество
 1. Страните признават важността на техническото сътрудничество и помощ с цел допълване на либерализацията на услуги и инвестиции, подкрепяне на усилията на държавите от КАРИФОРУМ, подписали настоящото споразумение, за укрепване на техния капацитет за предоставяне на услуги, улесняване на изпълнението на задълженията по настоящата глава и постигане на целите на настоящото споразумение.
 2. При спазване на разпоредбите на член 7, страните се споразумяват да си сътрудничат, в това число и чрез оказване на подкрепа за техническа помощ, обучение и изграждане на капацитет, inter alia в следните области:
 а)
 подобряване на способността на доставчиците на услуги от държавите от КАРИФОРУМ, подписали настоящото споразумение, за събиране на информация и прилагане на правилата и стандартите на ЕО като страна по споразумението на общностно, национално и поднационално равнище;
 б)
 подобряване на експортния капацитет на доставчиците на услуги от държавите от КАРИФОРУМ, подписали настоящото споразумение, като се отдели по-специално внимание на маркетинга на услугите в областта на туризма и културата, нуждите на малките и средни предприятия, франчайзинга и договарянето на споразумения за взаимно признаване;
 в)
 улесняване на взаимодействието и диалога между доставчиците на услуги от ЕО като страна по споразумението и от държавите от КАРИФОРУМ, подписали настоящото споразумение;
 г)
 отговаряне на нуждите, свързани с качеството и стандартите в секторите, в които държавите от КАРИФОРУМ, подписали настоящото споразумение, са поели задължения съобразно настоящото споразумение и по отношение на съответните си национални и регионални пазари, както и по отношение на търговията между страните, и с цел да се осигури участие в разработването и приемането на стандарти за устойчив туризъм;
 д)
 разработване и прилагане на регулаторни режими за конкретни сектори в сферата на услугите, както на регионално равнище в рамките на КАРИФОРУМ, така и в държавите от КАРИФОРУМ, подписали настоящото споразумение, в секторите, в които те са поели задължения съгласно настоящото споразумение; както и
 е)
 установяване на механизми за насърчаване на инвестициите и на съвместните предприятия между доставчици на услуги от ЕО като страна по споразумението и от държавите от КАРИФОРУМ, подписали настоящото споразумение, и укрепване на капацитета на агенциите за насърчаване на инвестициите в държавите от КАРИФОРУМ, подписали настоящото споразумение.
 ДЯЛ III
 ТЕКУЩИ ПЛАЩАНИЯ И ДВИЖЕНИЕ НА КАПИТАЛИ
 Член 122
 Текущи плащания
 Съобразно разпоредбите на член 124, държавите от КАРИФОРУМ, подписали настоящото споразумение, и ЕО като страна по споразумението се задължават да не налагат ограничения и да допускат извършването на всички плащания в свободно конвертируема валута за текущи сделки между пребиваващи в ЕО като страна по споразумението и в държавите от


text:
КАРИФОРУМ.
 Член 123
 Движение на капитали
 1. По отношение на операции по капиталовата сметка на платежния баланс, държавите от КАРИФОРУМ, подписали настоящото споразумение, и ЕО като страна по споразумението се задължават да не налагат ограничения за свободното движение на капитали, свързани с преки инвестиции, извършени в съответствие със законодателството на приемащата държава, и инвестиции, извършени в съответствие с разпоредбите на дял II, както и за ликвидацията и репатрирането на тези капитали и евентуално произтичащата от тях печалба.
 2. Страните провеждат взаимни консултации с оглед улесняване на движението на капитали между тях с цел насърчаване на постигането на целите на настоящото споразумение.
 Член 124
 Защитни мерки
 1. Когато, при изключителни обстоятелства, плащанията и движението на капитали между страните предизвикват или заплашват да предизвикат сериозни затруднения за прилагането на паричната политика или валутната политика в една или повече държави от КАРИФОРУМ или в една или повече държави-членки на Европейския съюз, ЕО като страна по споразумението или заинтересованата държава или държави от КАРИФОРУМ, подписали настоящото споразумение, могат да предприемат строго необходими защитни мерки по отношение на движението на капитали за срок от не повече от шест месеца.
 2. Съвместният съвет КАРИФОРУМ—EО се информира незабавно за приемането на всяка защитна мярка и при първа възможност за графика за нейното премахване.
 ДЯЛ IV
 СВЪРЗАНИ С ТЪРГОВИЯТА ВЪПРОСИ
 ГЛАВА 1
 Конкуренция
 Член 125
 Определения
 По смисъла на настоящата глава:
 1.
 „Орган по въпросите на конкуренцията“ в случая на ЕО като страна по споразумението означава „Европейската комисия“, а за държавите от КАРИФОРУМ — един или няколко от следните компетентни по въпросите на конкуренцията органи, по целесъобразност: Комисията по конкуренцията на КАРИКОМ и Comisión Nacional de Defensa de la Competencia (Национална комисия по защита на конкуренцията) на Доминиканската република.
 2.
 „Изпълнително производство“ означава производство, образувано от орган по въпросите на конкуренцията на някоя от страните срещу едно или повече предприятия, с цел установяване и отстраняване на вредите от антиконкурентно поведение.
 3.
 „Законодателство в областта на конкуренцията“ включва:
 а)
 за ЕО като страна по споразумението — членове 81, 82 и 86 от Договора за създаване на Европейската общност и нормативните актове за тяхното прилагане или техните изменения;
 б)
 за държавите от КАРИФОРУМ — глава 8 от ревизирания Договор от Чагуарамас от 5 юли 2001 г., националното законодателство в областта на конкуренцията, което съответства на разпоредбите на ревизирания Договор от Чагуарамас, и националното законодателство на Общността на Бахамите и на Доминиканската република в областта на конкуренцията. При влизане в сила на настоящото споразумение и след това, привеждането в действие на такова законодателство се довежда до знанието на ЕО като страна по споразумението чрез Комитета по търговия и развитие КАРИФОРУМ—ЕО.
 Член 126
 Принципи
 Страните признават значението на свободната и ефективна конкуренция при техните търговски отношения. Страните признават, че антиконкурентните стопански практики могат да нарушат правилното функциониране на пазарите и изобщо да намалят ползите от либерализацията на търговията. Поради това те изразяват съгласие, че изброените по-долу практики, които ограничават конкуренцията, са несъвместими с правилното действие на настоящото споразумение, доколкото могат да засягат търговията между страните:
 а)
 споразумения и съгласувани практики между предприятия,


text:
чиито предмет или последици се изразяват в предотвратяване или съществено отслабване на конкуренцията на територията на ЕО като страна по споразумението или държавите от КАРИФОРУМ като цяло или на значителна част от нея;
 б)
 злоупотреба от страна на едно или повече предприятия с пазарна мощ на територията на ЕО като страна по споразумението или на държавите от КАРИФОРУМ като цяло или на значителна част от нея.
 Член 127
 Прилагане
 1. Страните и държавите от КАРИФОРУМ, подписали настоящото споразумение гарантират наличието, в срок от 5 години от влизането в сила на настоящото споразумение, на действащо законодателство относно ограниченията на конкуренцията в рамките на тяхната териториална компетентност, както и създаването на органите, посочени в член 125, параграф 1.
 2. След влизането в сила на законодателството и създаването на органите, посочени в параграф 1, страните привеждат в действие разпоредбите на член 128. Страните се договарят също да преразгледат действието на разпоредбите на настоящата глава след изтичането на период на изграждане на доверие между техните органи по въпросите на конкуренцията, с продължителност 6 години след привеждането в действие на разпоредбите на член 128.
 Член 128
 Обмен на информация и сътрудничество при изпълнение
 1. Всеки орган по въпросите на конкуренцията може да информира другите органи по въпросите на конкуренцията за желанието си да сътрудничи по отношение на действия по изпълнение. Това сътрудничество не възпрепятства страните и държавите от КАРИФОРУМ, подписали настоящото споразумение, да вземат самостоятелни решения.
 2. С оглед улесняване на ефективното прилагане на тяхното съответно законодателство в областта на конкуренцията, органите по въпросите на конкуренцията могат да обменят неповерителна информация. Всеки обмен на информация е съобразен с приложимите във всяка страна и държава от КАРИФОРУМ, подписала настоящото споразумение, стандарти за поверителност.
 3. Всеки орган по въпросите на конкуренцията може да информира другите органи по въпросите на конкуренцията за всички евентуални сведения, с които разполага, сочещи, че на територията на другата страна се провеждат антиконкурентни стопански практики, попадащи в приложното поле на настоящата глава. Органът по въпросите на конкуренцията на всяка страна взема решение относно формата на обмена на информация в съответствие със своите най-добри практики. Всеки орган по въпросите на конкуренцията може също така да информира другите органи по въпросите на конкуренцията за всяко водено от него изпълнително производство в следните случаи:
 i)
 разследваната дейност се осъществява изцяло или в значителна степен в рамките на териториалната компетентност на някой от другите органи по въпросите на конкуренцията;
 ii)
 вероятната коригираща мярка, която следва да се наложи, би изисквала забрана на стопанската практика на територията на другата страна или на държавите от КАРИФОРУМ, подписали настоящото споразумение;
 iii)
 разследваната дейност включва стопанска практика, за която се счита, че е била изисквана, насърчавана или одобрявана от другата страна или държавите от КАРИФОРУМ, подписали настоящото споразумение.
 Член 129
 Публични предприятия и предприятия, на които са предоставени специални или изключителни права, включително определени монополи
 1. Никоя от разпоредбите на настоящото споразумение не възпрепятства страна или държава от КАРИФОРУМ, подписала настоящото споразумение, да определя или поддържа публични или частни монополи съобразно своето съответно законодателство.
 2. По отношение на публичните предприятия и


text:
предприятията, на които са предоставени специални или изключителни права, страните и държавите от КАРИФОРУМ, подписали настоящото споразумение, гарантират, че след датата на влизане в сила на настоящото споразумение не се въвежда в действие, нито се поддържа мярка, която нарушава търговията със стоки или услуги между страните до степен, противоречаща на интереса на страните, и че въпросните предприятия са длъжни да спазват правилата за конкуренция, доколкото прилагането на тези правила правно или фактически не възпрепятства изпълнението на възложените им конкретни задачи.
 3. Чрез дерогация от разпоредбите на параграф 2, страните се споразумяват, че когато публични предприятия в държавите от КАРИФОРУМ, подписали настоящото споразумение, са длъжни да спазват особени секторни правила, предвидени в техните съответни нормативни рамки, разпоредбите на настоящия член не уреждат или нямат обвързваща сила за въпросните публични предприятия.
 4. Страните и държавите от КАРИФОРУМ, подписали настоящото споразумение, постепенно преобразуват, без да се засягат задълженията им съгласно споразумението за СТО, всички държавни монополи от търговско естество или характер, така че да се гарантира, че до края на петата година след влизането в сила на настоящото споразумение не съществува дискриминация по отношение на условията, при които се продават или купуват стоки и услуги, между стоките и услугите с произход от ЕО като страна по споразумението и тези от държавите от КАРИФОРУМ, нито между гражданите на държавите-членки на Европейския съюз и гражданите на държавите от КАРИФОРУМ, освен ако такава дискриминация е присъща на съществуването на въпросния монопол.
 5. Комитетът по търговия и развитие КАРИФОРУМ—EО се информира за привеждането в действие на предвидените в параграф 3 секторни норми и за приетите мерки за прилагане на разпоредбите на параграф 4.
 Член 130
 Сътрудничество
 1. Страните изразяват съгласие относно значението на техническата помощ и изграждането на капацитет за улесняване на изпълнението на задълженията и за постигане на определените в настоящата глава цели, и по-конкретно за гарантиране на наличието на ефективни и стабилни политики на конкуренция и ефективно и добро правоприлагане, особено през посочения в член 127 период на изграждане на доверие.
 2. Съобразно разпоредбите на член 7, страните се договарят да си сътрудничат, в това число и посредством улесняване на оказването на подкрепа, в следните области:
 а)
 ефективното функциониране на органите на КАРИФОРУМ по въпросите на конкуренцията;
 б)
 помощ при съставянето на насоки, ръководства и, при необходимост, на законодателство;
 в)
 осигуряване на независими експерти; както и
 г)
 осигуряване на обучение за ключов персонал, участващ в изпълняването и прилагането на политиката на конкуренция.
 ГЛАВА 2
 Иновации и интелектуална собственост
 Член 131
 Контекст
 1. Страните изразяват съгласие, че укрепването на иновациите и творческото мислене е в полза на конкуренцията и се явява елемент от централно значение за тяхното икономическо сътрудничество, за постигането на устойчиво развитие, насърчаването на търговията между тях и осигуряването на постепенната интеграция на държавите от КАРИФОРУМ в международната икономика.
 2. Те също признават, че закрилата и прилагането на правата върху на интелектуалната собственост играе централна роля за насърчаването на творческото мислене, иновациите и конкурентоспособността и са решени да осигурят все по-високо равнище на закрила в съответствие с техните нива на развитие.
 Член 132
 Цели


text:
Целите на настоящата глава са:
 а)
 насърчаване на иновационните процеси, в това число и в областта на опазването на околната среда, на предприятията, намиращи се в страните;
 б)
 укрепване на конкурентоспособността на предприятията и по-специално на микропредприятията и на малките и средни предприятия на страните;
 в)
 улесняване на производството и пускането на пазара на иновативни и творчески продукти между страните;
 г)
 постигане на адекватно и ефективно ниво на закрила и прилагане на правата върху интелектуална собственост;
 д)
 принос за насърчаването на технологичната иновация и преноса и разпространението на технологии и ноу-хау;
 е)
 насърчаване, развитие и способстване за сътрудничеството по научноизследователските и развойни дейности в науката и технологиите между страните, както и развитие на трайни отношения между научните общности в тях;
 ж)
 насърчаване, развитие и способстване за сътрудничеството по производствените и развойни дейности в творчески производства между страните, както и развитие на трайни отношения между творческите общности в тях;
 з)
 популяризиране и укрепване на регионалните дейности по сътрудничество, включващи най-отдалечените региони на Европейската общност, така че да се позволи на тези региони и на държавите от КАРИФОРУМ да извлекат взаимна изгода от географската си близост и съседско разположение като развият една иновативна и конкурентна регионална област.
 Раздел 1
 Иновации
 Член 133
 Регионална интеграция
 Страните признават, че мерките и политиките, които предстои да бъдат приети на регионално равнище, са необходими за пълното постигане на целите на настоящия раздел. Държавите от КАРИФОРУМ се споразумяват да засилят действията си на регионално равнище с цел да се осигури за предприятията регулаторна и политическа рамка, която да води към укрепване на конкурентоспособността посредством иновации и творческо мислене.
 Член 134
 Участие в рамкови програми
 1. Участието на страните и държавите от КАРИФОРУМ, подписали настоящото споразумение в действащи и в бъдещи рамкови програми, специални програми и други дейности на съответната друга страна се улеснява и насърчава, доколкото това се позволява от вътрешните правила на всяка от страните, уреждащи достъпа до съответните програми и дейности.
 2. Комитетът по търговия и развитие КАРИФОРУМ—ЕО може да прави препоръки, с цел да улесни участието на организации и предприятия от КАРИФОРУМ в програмите, посочени в параграф 1, и периодично прави преглед на това участие.
 Член 135
 Сътрудничество в сферата на конкуренцията и иновациите
 1. Страните признават, че насърчаването на творческото мислене и иновациите е от основно значение за развитието на предприемачеството и конкурентоспособността и за постигането на общите цели на настоящото споразумение.
 2. Съобразно разпоредбите на членове 7 и 134, страните се договарят да си сътрудничат, в това число и посредством улесняване на оказването на подкрепа, в следните области:
 а)
 насърчаване на иновациите, разнообразяването, модернизацията, развитието и качеството на продуктите и процесите в бизнеса;
 б)
 насърчаване на творческото мислене и дизайна, по-специално в микропредприятията, малките и средни предприятия, както и обмена между мрежите от дизайнерски центрове, разположени в ЕО като страна по споразумението и в държавите от КАРИФОРУМ;
 в)
 насърчаване на диалога и на обмена на опит и информация между мрежите от икономически оператори;
 г)
 техническа помощ, конференции, семинари, посещения на обменни начала, проучвания за промишлени и технически възможности, участия в кръгли маси


text:
и в общи и секторни търговски панаири;
 д)
 насърчаване на контактите и на промишленото сътрудничество между икономическите оператори, насърчаване на съвместните инвестиции, предприятия и мрежи, посредством действащи и бъдещи програми;
 е)
 насърчаване на партньорства за научноизследователска и развойна дейност в държавите от КАРИФОРУМ с цел подобряване на иновационните им системи; както и
 ж)
 засилване на дейностите по насърчаване на взаимното свързване, иновациите и технологичния трансфер между партньорите от КАРИФОРУМ и от Европейската общност.
 Член 136
 Сътрудничество в областта на науката и технологиите
 1. Страните ще насърчават участието на техните органи за развитие на изследванията и технологиите в дейностите по сътрудничество в съответствие с вътрешните си правила. Дейностите по сътрудничество може да приемат следните форми:
 а)
 съвместни инициативи за повишаване на нивото на осведоменост относно програмите на Европейската общност за изграждане на научен и технологичен капацитет, в това число относно международното измерение на Седмата рамкова програма за научни изследвания и технологично развитие (7РП) и евентуалните програми след нея, по целесъобразност;
 б)
 съвместни изследователски мрежи в сфери от общ интерес;
 в)
 обмен на изследователи и експерти за насърчаване на изготвянето на проекти и участието в 7РП и в другите програми на Европейската общност в областта на научните изследвания;
 г)
 съвместни научни срещи за поощряване на обмена на информация и взаимодействието и за набелязване на области за съвместни изследвания;
 д)
 насърчаване на задълбочени научни и технологични проучвания, допринасящи за трайното устойчиво развитие на двете страни;
 е)
 развитие на връзки между публичния и частния сектор;
 ж)
 оценка на съвместната дейност и разпространяването на резултатите;
 з)
 диалог по политиките и обмен на научна и технологична информация и опит на регионално равнище;
 и)
 обмен на информация на регионално равнище относно регионалните научни и технологични програми;
 й)
 участие в „Общностите на знания и иновации“ на Европейския институт по иновациите и технологиите.
 2. Специален акцент се поставя върху изграждането на човешки потенциал като дълготрайна основа за научни и технологични постижения и създаването на устойчиви връзки между научните и технологични общности в страните, едновременно на национално и на регионално равнище.
 3. Изследователските центрове, висшите училища и други заинтересовани страни, в това число микропредприятията и малките и средни предприятия, намиращи се в страните, участват в това сътрудничество по целесъобразност.
 4. Всяка от страните насърчава участието на съответните си структури в научните и технологични програми на другата страна, с цел постигане на взаимноизгоден научен напредък и в съответствие с техните съответни разпоредби, уреждащи участието на правни образувания от трети държави.
 Член 137
 Сътрудничество по въпросите на информационното общество и информационните и комуникационни технологии
 1. Страните признават, че информационните и комуникационни технологии (ИКТ) представляват ключов сектор в съвременното общество и са от жизненоважно значение за засилването на творческото мислене, иновациите и конкурентоспособността, както и за плавния преход към информационното общество.
 2. При спазване на разпоредбите на членове 7 и 134, страните се договарят да си сътрудничат, в това число и посредством улесняване на оказването на подкрепа, в следните области:
 а)
 диалог по различните области на политиките във връзка с популяризирането и мониторинга на информационното общество;
 б)
 обмен на информация по регулаторни въпроси;


text:
в)
 обмен на информация относно въпросите, свързани със стандартите и оперативната съвместимост;
 г)
 насърчаване на сътрудничеството в сферата на научните изследвания и развитието на ИКТ и в сферата на изследователските инфраструктури, основани на ИКТ;
 д)
 разработване на приложения с нетърговско съдържание и пилотни приложения със съществено въздействие върху обществеността; и
 е)
 изграждане на капацитет в ИКТ и, по-специално, насърчаване на създаването на мрежи, обмена и обучението на специалисти, по-специално в регулаторната сфера.
 Член 138
 Сътрудничество с областта на екоиновациите и енергията от възобновяеми източници
 1. С оглед постигането на устойчиво развитие и с цел да се допринесе за увеличаването на положителните и да се предотвратят евентуалните отрицателни въздействия върху околната среда в резултат на настоящото споразумение, страните признават значението на засилването на формите на иновационна дейност, които носят ползи за околната среда във всички сектори на тяхната икономика. Тези форми на екоиновационна дейност включват енергийната ефективност и възобновяемите енергийни източници.
 2. При спазване на разпоредбите на членове 7 и 134, страните се договарят да си сътрудничат, в това число и посредством улесняване на оказването на подкрепа, в следните области:
 а)
 проекти, свързани с екологични продукти, технологии, производствени процеси, услуги, управленски и търговски методи, в това число свързани с подходящите приложения за опазване на водните ресурси и приложенията по механизма за чисто развитие;
 б)
 проекти, отнасящи се за енергийната ефективност и възобновяемите енергийни ресурси;
 в)
 насърчаване на еко-иновационните мрежи и групи, в това число посредством публично-частни партньорства;
 г)
 обмен на информация, ноу-хау и експерти;
 д)
 дейности по повишаване нивото на осведоменост и обучение по етика;
 е)
 изготвяне на проучвания и предоставяне на техническа помощ;
 ж)
 сътрудничество в областта на научноизследователската и развойна дейност; както и
 з)
 пилотни и демонстрационни проекти.
 Раздел 2
 Интелектуална собственост
 Подраздел 1
 Принципи
 Член 139
 Естество и обхват на задълженията
 1. ЕО като страна по споразумението и държавите от КАРИФОРУМ, подписали настоящото споразумение, гарантират адекватно и ефективно прилагане на международните договори в сферата на интелектуалната собственост, по които са страни, и на Споразумението за свързаните с търговията аспекти на правата върху интелектуалната собственост, включено в приложение IВ към Споразумението за създаване на Световната търговска организация (наричано по-долу „Споразумението ТРИПС”).
 2. ЕО като страна по споразумението и държавите от КАРИФОРУМ, подписали настоящото споразумение, изразяват съгласието си, че принципите, определени в член 8 от Споразумението ТРИПС, се прилагат за настоящия раздел. Страните също се съгласяват, че адекватното и ефективно прилагане на правата върху интелектуалната собственост следва да взема предвид нуждите за развитие на държавите от КАРИФОРУМ, да осигурява баланс между правата и задълженията на носителите на права и ползвателите и да позволява на ЕО като страна по споразумението и държавите от КАРИФОРУМ, подписали настоящото споразумение, да опазват общественото здраве и безопасността на храните. Никоя от разпоредбите на настоящото споразумение не следва да се тълкува като възпрепятстваща ЕО като страна по споразумението и държавите от КАРИФОРУМ, подписали настоящото споразумение, да насърчават достъпа до лекарствени продукти.
 3. По смисъла на настоящото споразумение правата върху интелектуалната собственост включват: авторското право (включително върху компютърни програми и сродните права), полезните модели, патентите, в това


text:
число и патенти за биотехнологични изобретения, продуктите за защита на растителното разнообразие, дизайни, чертежи на разположението (топографии) на интегрални схеми, географски означения, търговски марки за стоки и услуги, защита на бази данни, защита срещу нелоялна конкуренция по смисъла на член 10а от Парижката конвенция за закрила на индустриалната собственост и закрилата на неразгласена поверителна информация за ноу-хау.
 4. В допълнение и без да се засягат техните настоящи и бъдещи международни задължения, ЕО като страна по споразумението и държавите от КАРИФОРУМ, подписали настоящото споразумение, привеждат в действие разпоредбите на настоящия раздел и осигуряват тяхното адекватно и ефективно прилагане не по-късно от 1 януари 2014 г., освен ако не е предвидено друго от Комитета по търговия и развитие КАРИФОРУМ—ЕО, като взема предвид приоритетите и съответните нива на развитие на държавите от КАРИФОРУМ, подписали настоящото споразумение. ЕО като страна по споразумението и държавите от КАРИФОРУМ, подписали настоящото споразумение, са свободни да определят подходящите методи за прилагане на разпоредбите на настоящия раздел в собствените си законодателни системи и практика.
 5. ЕО като страна по споразумението и държавите от КАРИФОРУМ, подписали настоящото споразумение, могат, но не са задължени, да прилагат в законодателството си по-широкообхватни защитни мерки от предвидените в настоящия раздел, при условие че тези защитни мерки не противоречат на разпоредбите на настоящия раздел.
 Член 140
 Най-слабо развити страни
 Независимо от разпоредбите на член 139, параграфи 1 и 4, от най-слабо развитите страни, които са страни по настоящото споразумение, се изисква да прилагат следните разпоредби, само както е определено в настоящото споразумение:
 а)
 задълженията по Споразумението ТРИПС — с темп, равен на изисквания от тях по отношение на прилагането на Споразумението ТРИПС съгласно съответните решения на Съвета по ТРИПС или на други приложими решения на Общия съвет на СТО;
 б)
 задълженията по подраздели 2 и 3 от настоящия раздел — не по-късно от 1 януари 2021 г., освен ако Комитетът по търговия и развитие КАРИФОРУМ—ЕО постанови друго, като взема предвид съответните решения, посочени в буква а).
 Член 141
 Регионална интеграция
 1. ЕО като страна по споразумението и държавите от КАРИФОРУМ, подписали настоящото споразумение, се ангажират да продължат обмислянето на бъдещи стъпки в посока на по-задълбочена интеграция в съответните им региони, в областта на правата върху интелектуална собственост. Този процес включва по-нататъшната хармонизация на законовите и подзаконови актове в областта на интелектуалната собственост, по-нататъшния напредък към регионално управление и изпълнение на националните права върху интелектуалната собственост, както и създаването и управлението на регионални права на интелектуална собственост по целесъобразност.
 2. ЕО като страна по споразумението и държавите от КАРИФОРУМ, подписали настоящото споразумение, се ангажират да постигнат напредък в посока на хармонизирано ниво на закрила на интелектуалната собственост на територията на съответните им региони.
 Член 142
 Технологичен трансфер
 1. ЕО като страна по споразумението и държавите от КАРИФОРУМ, подписали настоящото споразумение, се договарят да обменят становища и сведения относно своите практики и политики, засягащи технологичния трансфер, както в рамките на съответните си региони, така и с трети държави. Това по-специално включва мерките за улесняване на информационните потоци, деловите партньорства, лицензирането и сключването на договори с подизпълнители. По-специално


text:
внимание е необходимо да се обърне на условията, необходими за създаване на подходяща среда, позволяваща провеждането на технологичен трансфер в приемните държави, в това число и на въпроси като човешкия капитал и правната рамка.
 2. ЕО като страна по споразумението и държавите от КАРИФОРУМ, подписали настоящото споразумение, приемат по целесъобразност мерки за предотвратяване на или контрол върху лицензионните практики или условията в сферата на правата върху интелектуална собственост, които биха могли да повлияят отрицателно на международния технологичен трансфер и които представляват злоупотреба с права върху интелектуална собственост от страна на носителите на права, или злоупотреба с явно неравностойно положение по отношение на информираността при договарянето на лицензи.
 3. ЕО като страна по споразумението способства за и насърчава прилагането на насърчителни мерки спрямо институции и предприятия на нейна територия с оглед на технологичния трансфер към институции и предприятия от държавите от КАРИФОРУМ, с цел подпомагане на държавите от КАРИФОРУМ за създаването на жизнеспособна технологична база. ЕО като страна по споразумението се стреми да представя всички известни мерки за обсъждане и преразглеждане от Комитета по търговия и развитие КАРИФОРУМ—ЕО.
 Подраздел 2
 Стандарти относно правата върху интелектуална собственост
 Член 143
 Авторско право и сродни права
 1. ЕО като страна по споразумението и подписалите споразумението държави от КАРИФОРУМ се задължават да спазват:
 а)
 Договора за авторското право на Световната организация за интелектуална собственост (СОИС) (Женева, 1996 г.); както и
 б)
 Договора на Световната организация за интелектуална собственост (СОИС) за изпълненията и звукозаписите (Женева, 1996 г.).
 2. Държавите от КАРИФОРУМ, подписали настоящото споразумение работят за присъединяването си към Римската конвенция за закрила на артистите изпълнители продуцентите на звукозаписи и излъчващите организации (1961 г.).
 ЕО като страна по споразумението и държавите от КАРИФОРУМ, подписали настоящото споразумение съдействат за установяването на договорености между съответните им организации за колективно управление с цел взаимно предоставяне на облекчен достъп до и предоставяне на разрешения за ползването на съдържание на регионално равнище на цялата територия на ЕО като страна по споразумението и на подписалите споразумението държави от КАРИФОРУМ, така че носителите на правата да получават адекватни възнаграждения за ползването на това съдържание.
 Член 144
 Търговски марки
 ЕО като страна по споразумението и държавите от КАРИФОРУМ, подписали настоящото споразумение, предвиждат система за регистрация на търговски марки, при която всяко окончателно решение, взето от съответния компетентен орган по регистрацията на търговските марки, е писмено обосновано. Заявителят ще има възможността да оспори евентуалния отказ за регистрация на търговска марка и да обжалва пред съдилищата при окончателен отказ. Също така ЕО като страна по споразумението и държавите от КАРИФОРУМ, подписали настоящото споразумение, предвиждат възможност за възразяване срещу регистрацията на търговски марки след публикуването на заявките. ЕО като страна по споразумението и държавите от КАРИФОРУМ, подписали настоящото споразумение предоставят публични електронни бази данни със заявките за регистрация на търговски марки и регистрации на търговски марки.
 ЕО като страна по споразумението и държавите от КАРИФОРУМ, подписали настоящото споразумение припомнят задължението, поето по Споразумението ТРИПС, за прилагане на понятието „добре известни марки“ към марките за услуги. При определянето дали дадена търговска марка е добре известна, ЕО като страна


text:
по споразумението и държавите от КАРИФОРУМ, подписали настоящото споразумение се стремят да прилагат Съвместните препоръки, приети от Събранието на Парижкия съюз за закрила на индустриалната собственост и Общото събрание на СОИС по време на тридесет и четвъртата сесия на Събранията на държавите-членки на СОИС, проведена от 20 до 29 септември 1999 г.
 ЕО като страна по споразумението и държавите от КАРИФОРУМ, подписали настоящото споразумение, признават необходимостта от ясна правна рамка за собствениците на търговски марки, които желаят да използват притежаваните от тях марки в Интернет и да участват в развитието на електронната търговия, което включва разпоредби, уреждащи въпроса дали използването на даден знак в Интернет е допринесло за придобиването на или е навредило на дадена марка, или дали тази употреба представлява акт на нелоялна конкуренция, както и определяне на средствата за обезщетение. В това отношение ЕО като страна по споразумението и държавите от КАРИФОРУМ, подписали настоящото споразумение, се стремят да прилагат Съвместните препоръки относно закрилата на търговските марки и другите права на индустриалната собственост върху знаци по Интернет, приети от СОИС по време на тридесет и шестата сесия на Събранията на държавите членки на СОИС, от 24 септември до 3 октомври 2001 г.
 ЕО като страна по споразумението и държавите от КАРИФОРУМ, подписали настоящото споразумение се стремят да прилагат Съвместните препоръки относно лицензите върху търговски марки, приети от Събранието на Парижкия съюз за закрила на индустриалната собственост и Общото събрание на СОИС по време на тридесет и петата сесия на Събранията на държавите членки на СОИС, от 25 септември до 3 октомври 2000 г.
 ЕО като страна по споразумението и държавите от КАРИФОРУМ, подписали настоящото споразумение, се стремят да се присъединят към Протокола относно Мадридската спогодба за международната регистрация на търговските марки (1989 г.) и преразгледания Договор за правото на търговските марки (2006 г.).
 ЕО като страна по споразумението и държавите от КАРИФОРУМ, подписали настоящото споразумение, гарантират честното използване на описателните средства, в това число на географските означения, като ограничено изключение от правата, предоставяни от дадена търговска марка. Това ограничено изключение взема предвид законните интереси на собственика на търговската марка, както и тези на трети лица.
 Член 145
 Географски означения
 1. Никоя от разпоредбите на настоящото споразумение не изисква от ЕО като страна по споразумението и от държавите от КАРИФОРУМ, подписали настоящото споразумение, да предоставят на своя територия закрила на географски означения, които не са защитени в държавата си на произход.
 2. Държавите от КАРИФОРУМ, подписали настоящото споразумение създават система за закрила на географските означения на съответните си територии не по-късно от 1 януари 2014 г. Страните си сътрудничат в рамките на Комитета по търговия и развитие КАРИФОРУМ—ЕО в съответствие с разпоредбите на член 164, параграф 2, буква в), в посока на разработването на географски означения на територията на държавите от КАРИФОРУМ. За тази цел и в срок от шест месеца след влизане в сила на настоящото споразумение държавите от КАРИФОРУМ представят за разглеждане, обсъждане и становище от Комитета по търговия и развитие КАРИФОРУМ—ЕО списък с очакваните нови географски означения с произход от държавите от КАРИФОРУМ.
 3. Страните обсъждат в


text:
рамките на Комитета по търговия и развитие КАРИФОРУМ—ЕО ефективното прилагане на настоящия член и обменят информация относно новостите в законодателството и в политиките във връзка с географските означения.
 1. Закрилата, предоставена по отношение на географски означения в ЕО като страна по споразумението и в държавите от КАРИФОРУМ, подписали настоящото споразумение, се предоставя в съответствие с правната система и практика на ЕО като страна по споразумението или на съответната държава от КАРИФОРУМ, подписала настоящото споразумение, според случая, и е за неопределен срок (26).
 2. Тази закрила гарантира, че правото на употреба на географските означения на стоки, защитени съобразно параграф 1, принадлежи изключително на ЕО като страна по споразумението и на държавите от КАРИФОРУМ, подписали настоящото споразумение, за стоки с произход от съответната географска област и произведени съгласно съответните спецификации на продукта.
 3. По отношение на закрилата на географските означения ЕО като страна по споразумението и държавите от КАРИФОРУМ, подписали настоящото споразумение, забраняват и възпрепятстват, ex officio или по искане на заинтересовано лице:
 а)
 независимо от класа продукт, върху който се използва, употребата на тяхна територия на каквито и да е средства в обозначението или представянето на дадена стока, показващи или загатващи, че въпросната стока произхожда от географски район, различен от истинското ѝ място на произход, по начин, който подвежда обществеността относно географския произход на стоката; всяко друго използване, което представлява акт на нелоялна конкуренция по смисъла на член 10а от Парижката конвенция;
 б)
 всяко използване на защитени имена за стоки от същия продуктов клас като географското означение, които не са с произход от обозначената географска област, дори когато:
 i)
 е посочено истинското място на произход на стоката,
 ii)
 въпросното географско означение се използва в превод,
 iii)
 наименованието се съпровожда от термини като „вид“, „тип“, „стил“, „имитация“, „метод“ или други подобни изрази.
 4. Следва да е възможна отмяната на регистрацията на дадено географско означение. За тази цел процедурата за тази цел следва да позволява участието на всяко физическо или юридическо лице, което има законен интерес.
 1. От ЕО като страна по споразумението и държавите от КАРИФОРУМ, подписали настоящото споразумение, не се изисква да прилагат закрилата на географските означения, описана в раздел Б, по отношение на стоки, за които въпросното означение е идентично с термина, обичайно използван в обикновения език като често срещано на такива стоки на съответната им територия.
 2. Никоя от разпоредбите на настоящия раздел не може да изисква от ЕО като страна по споразумението и от държавите от КАРИФОРУМ, подписали настоящото споразумение, да прилагат закрилата на географските означения, описана в раздел Б, по отношение на винарски, растителни или животински продукти, за които въпросното означение е идентично с наименованията на сорт грозде, сорт растение или порода животни, съществуващи на територията на ЕО като страна по споразумението или на държавата от КАРИФОРУМ, подписала настоящото споразумение, към датата на влизане в сила на настоящото споразумение.
 3. Омонимните географски означения подлежат на закрила от страна на ЕО като страна по споразумението и държавите от КАРИФОРУМ, подписали настоящото споразумение, при положение че е налице достатъчна степен на практическо разграничение между първоначално защитеното географско означение и


text:
защитения по-късно омоним, предвид необходимостта да се третират равностойно засегнатите производители и да не се подвеждат потребителите. Омонимни наименования, които подвеждат потребителя, като го карат да вярва, че продуктите произхождат от друга територия, не подлежат на закрила от ЕО като страна по споразумението и съответната държава от КАРИФОРУМ, подписала настоящото споразумение.
 4. Ако дадено географско означение на ЕО като страна по споразумението или на държава от КАРИФОРУМ, подписала настоящото споразумение, е омоним на географско означение за трета държава, се прилага mutatis mutandis член 23, параграф 3 от Споразумението ТРИПС.
 1. Географско означение не се регистрира в ЕО като страна по споразумението и в държавите от КАРИФОРУМ, подписали настоящото споразумение, когато, с оглед на репутацията на търговската марка, известността ѝ и продължителността от време, през което е използвана, регистрацията може да заблуди потребителя по отношение на действителната идентичност на продукта.
 2. Считано от датата на влизане в сила на настоящото споразумение, се отказва регистрация в ЕО като страна по споразумението и в държавите от КАРИФОРУМ, подписали настоящото споразумение, на търговски марки, идентични на, сходни със или съдържащи географско означение, защитено съответно в ЕО като страна по споразумението или в държавите от КАРИФОРУМ, подписали настоящото споразумение съобразно раздел Б или свързани със същия клас продукти. Освен това, регистрацията на търговски марки при такива обстоятелства се отказва съответно в ЕО като страна по споразумението или в държавите от КАРИФОРУМ, подписали настоящото споразумение, ако заявката за регистрация на търговската марка е подадена след датата на подаване на заявката за регистрация на защитено географското означение на съответната територия и вследствие на това географското означение е регистрирано като защитено.
 3. Търговските марки, регистрирани в нарушение на предходния параграф, се обявяват за недействителни.
 4. ЕО като страна по споразумението и държавите от КАРИФОРУМ, подписали настоящото споразумение, гарантират, че при спазване на разпоредбите на раздел Г, параграфи 1, 2 и 3, търговска марка, която се използва при някое от обстоятелствата, изброени в раздел Б, параграф 3, и за която е подадена заявка за регистрация, която е регистрирана или установена в процеса на използване, в случай че тази възможност е предвидена в приложимото законодателство, добросъвестно на територията на ЕО като страна по споразумението или на държава от КАРИФОРУМ, подписала настоящото споразумение, преди датата на изпълнение на задълженията на ЕО като страна по споразумението или на държавата от КАРИФОРУМ, подписала настоящото споразумение, в рамките на СТО, или преди датата на подаване на заявката за регистрация като защитено географско означение на съответните територии, може да продължи да бъде използвана, независимо от регистрацията на географското означение, при условие че по законодателството на ЕО като страна по споразумението или на въпросната държава от КАРИФОРУМ, подписала настоящото споразумение, не съществуват основания за обявяването на търговската марка за недействителна или за заличаването ѝ. В такъв случай използването на географското означение се разрешава паралелно със съответната търговска марка.
 Не по-късно от 1 януари 2014 г. ЕО като страна по споразумението и държавите от КАРИФОРУМ, подписали настоящото споразумение, започват преговори за постигане на споразумение относно закрилата на географските означения на съответните им територии, без да се засягат